Ehdotus NEUVOSTON PÄÄTÖS liiallisen alijäämän olemassaolosta Maltassa /* COM/2013/0390 final - 2013/0179 (NLE) */





2013/0179 (NLE) Ehdotus NEUVOSTON PÄÄTÖS liiallisen alijäämän olemassaolosta Maltassa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 6 kohdan, ottaa huomioon komission ehdotuksen, ottaa huomioon Maltan esittämät huomautukset, sekä katsoo seuraavaa: (1) Euroopan unionin toiminnasta tehdyn sopimuksen (SEUT) 126 artiklan mukaan jäsenvaltioiden on vältettävä liiallisia julkisen talouden alijäämiä. (2) Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. (3) SEUT-sopimuksen 126 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annetulla neuvoston asetuksella (EY) N:o 1467/97[1], joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Perussopimukseen liitetyssä liiallisia alijäämiä koskevasta menettelystä tehdyssä pöytäkirjassa annetaan tarkemmat määräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 479/2009[2] vahvistetaan yksityiskohtaiset säännöt ja määritelmät mainitun pöytäkirjan määräyksen soveltamiseksi. (4) SEUT-sopimuksen 126 artiklan 5 kohdan mukaan komissio antaa asiasta lausunnon kyseiselle jäsenvaltiolle ja ilmoittaa asiasta neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Otettuaan huomioon SEUT-sopimuksen 126 artiklan 3 kohdan mukaisen kertomuksensa ja talous- ja rahoituskomitean SEUT-sopimuksen 126 artiklan 4 kohdan mukaisesti antaman lausunnon komissio katsoi, että Maltassa on liiallinen julkisen talouden alijäämä. Komissio antoi tämän vuoksi Maltalle asiasta lausunnon ja ilmoitti asiasta neuvostolle 29 päivänä toukokuuta 2013[3]. (5) SEUT-sopimuksen 126 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaisarvion tehtyään päättää, onko jäsenvaltiossa liiallinen alijäämä. Maltaa koskevan kokonaisarvion perusteella voidaan todeta seuraavaa. (6) Maltan viranomaisten huhtikuussa 2013 antamien tietojen mukaan maan julkisen talouden alijäämä oli vuonna 2012 BKT:hen suhteutettuna 3,3 prosenttia ja ylitti näin viitearvon, joka on 3 prosenttia. Komission SEUT-sopimuksen 126 artiklan 3 kohdan mukaisesti antamassa kertomuksessa todettiin, että alijäämä oli lähellä 3 prosentin viitearvoa suhteessa BKT:hen, mutta viitearvon ylittymistä ei voitu pitää poikkeuksellisena perussopimuksessa sekä vakaus- ja kasvusopimuksessa tarkoitetulla tavalla. Se ei varsinkaan johdu perussopimuksessa sekä vakaus- ja kasvusopimuksessa tarkoitetusta talouden jyrkästä laskusuhdanteesta. Vuosina 2010 ja 2011 kokonaistuotannon kasvu oli keskimäärin yli 2 prosenttia vuosittain eli potentiaalista kasvua suurempaa. Kansallisen tilastotoimiston 11 päivänä maaliskuuta 2013 julkaisemien alustavien BKT-tietojen mukaan talouskasvu hidastui vuonna 2012 mutta oli silti positiivista eli 0,8 prosenttia. Vuoden 2011 positiivisen tuotantokuilun odotetaan kääntyneen hieman negatiiviseksi vuonna 2012. Viitearvon ennakoitua ylittymistä ei voida pitää väliaikaisena. Komission kevään 2013 talousennusteen mukaan alijäämä kasvaisi BKT:hen suhteutettuna 3,7 prosenttiin vuonna 2013 ja olisi 3,6 prosenttia vuonna 2014. Alijäämää koskeva perussopimuksen arviointiperuste ei täyty. (7) Toimitettujen tietojen mukaan julkinen bruttovelka oli vuonna 2012 BKT:hen suhteutettuna 72,1 prosenttia ja ylitti näin viitearvon, joka on 60 prosenttia. Komission kevään 2013 talousennusteessa velkasuhteen arvioidaan kasvavan 74,9 prosenttiin suhteessa BKT:hen vuonna 2014. Julkista alijäämää koskeva menettely lopetettiin joulukuussa 2012, minkä jälkeen Maltalla on ollut samana vuonna alkanut kolmen vuoden siirtymäaika noudattaa velan supistamiselle asetettua viitearvoa. Vuonna 2012 Malta ei edistynyt riittävästi velan supistamiselle asetetun viitearvon noudattamisessa, sillä sen rakenteellinen alijäämä heikkeni edellytetyn paranemisen sijaan. Sen vuoksi voidaan todeta, ettei alijäämää koskeva perussopimuksen arviointiperuste täyty. (8) Perussopimuksen sekä vakaus- ja kasvusopimuksen määräysten mukaisesti komissio analysoi kertomuksessaan myös merkityksellisiä tekijöitä. Kuten vakaus- ja kasvusopimuksessa täsmennetään, sellaisten maiden osalta, joiden velkasuhde on yli 60 prosenttia suhteessa BKT:hen (kuten Malta), kyseiset tekijät voidaan ottaa huomioon liiallisen alijäämän olemassaolosta tehtävää päätöstä edeltävissä vaiheissa, kun noudattamista arvioidaan alijäämäperusteella, ainoastaan, jos julkisen talouden alijäämä pysyy lähellä viitearvoa ja viitearvon ylitys on väliaikaista, mikä ei toteudu Maltan tapauksessa[4]. Tällaiset tekijät on samaan aikaan otettu huomioon arvioitaessa velkaperusteen täyttymistä, mutta nekään eivät vaikuta asettavan kyseenalaiseksi päätöstä liiallisen alijäämän olemassaolosta. Edistymistä velan supistamiselle asetetun viitearvon noudattamisessa on erityisesti arvioitu ottaen huomioon euroalueen jäsenvaltioille myönnetyn rahoitustuen alijäämää ja velkaa kasvattava vaikutus. Maltan osalta Kreikan lainajärjestelyn, Euroopan rahoitusvakausvälineestä maksettujen maksujen, Euroopan vakausmekanismiin maksettujen pääomanlisäysten ja Kreikan ohjelman mukaisten toimien kumulatiivinen vaikutus vuosina 2011–2014 olisi BKT:hen suhteutettuna 3,9 prosenttia velan osalta ja 0,1 prosenttia alijäämän osalta. Kun otetaan huomioon näiden toimien vaikutus, rakenteelliset toimet, joita Maltalta olisi edellytetty vuonna 2012 velkaperusteen täyttämiseksi, olisivat olleet vähäisemmät mutta ne olisivat kuitenkin olleet huomattavasti mittavammat kuin mitä Malta tosiasiallisesti toteutti vuonna 2012, ON HYVÄKSYNYT TÄMÄN PÄÄTÖKSEN: 1 artikla Kokonaistilanteen arviointi osoittaa, että Maltassa on liiallinen alijäämä. 2 artikla Tämä päätös on osoitettu Maltan tasavallalle. Tehty Brysselissä Neuvoston puolesta Puheenjohtaja [1] EYVL L 209, 2.8.1997, s. 6. [2] EUVL L 145, 10.6.2009, s. 1–9. [3] Kaikki Maltan liiallista alijäämää koskevaan menettelyyn liittyvät asiakirjat ovat saatavilla osoitteessa http://ec.europa.eu/economy_finance/sgp/deficit/countries/malta_en.htm. [4] Neuvoston asetuksen (EY) N:o 1467/97 2 artiklan 4 kohta.